РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

11 Број 06-2/236-12

15. новембар 2012. године

Б е о г р а д

ЗАПИСНИК

5. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ,

ТУРИЗАМ И ЕНЕРГЕТИКУ, ОДРЖАНЕ 1. НОВЕМБРА 2012. ГОДИНЕ

Седница је почела у 14,20 часова.

Седницом је председавала Александра Томић, председник Одбора.

Поред председника, седници су присуствовали чланови Одбора: Драгомир Ј. Карић, Мирко Цветковић, Владимир Илић и Славица Савић.

Седници су присуствовали заменици чланова Одбора: Мујо Муковић, Биљана Илић Стошић (заменик члана Одбора Зорана Бабића), Ивана Динић (заменик члана Одбора Ивице Тончева), Бојана Божанић (заменик члана Одбора Ненада Поповића), и Дејан Рајчић (заменик члана Одбора Велимира Станојевића).

Седници нису присуствовали чланови Одбора: Миодраг Николић, Зоран Бабић, Душан Петровић, Бошко Ристић, Иван Јовановић, Петар Шкундрић, Ивица Тончев, Ненад Поповић, Радојко Обрадовић, Кенан Хајдаревић и Велимир Станојевић.

Седници су, на позив председника, присуствовали: Еди Мајсторовић, државни секретар у Министарству регионалног развоја и локалне самоуправе, Владислав Цветковић, директор Агенције за приватизацију, и Мишела Николић, помоћник у Министарству финансија и привреде.

Приликом утврђивања дневног реда, народни посланик Дејан Рајчић је предложио да се дневни ред допуни са још једном тачком која би се односила на организовање јавног слушања на тему презентовања пословног модела заснованог на бази јавног и приватног партнерства у области искоришћавања геотермалне енергије. Истакао је да је заинтересован за сарадњу мађарско-исландска компанија која има велико искуство у тој области и да на јавно слушање треба позвати заинтересоване представнике градова и општина, посебно оне који имају даљински систем грејања. Предности, односно уштеде које се могу остварити у систему грејања биле би огромне, а ефекат велики у енергетском билансу државе.

На предлог председника, договорено је да се предложена тема за јавно слушање заједнички дефинише и онда стави као тачка дневног реда на седницу Одбора.

На предлог председника, Одбор је једногласно утврдио следећи

Д н е в н и р е д

1. Разматрање Информације о раду Министарства регионалног развоја и локалне самоуправе за период јул-септембар 2012. године (број 02-3284/12 од 18. октобра 2012. године);

2. Разматрање Извештаја Министарства финансија и привреде о раду Агенције за приватизацију за јул 2012. године (број 02-2490/12 од 24. августа 2012. године);

3. Разматрање Извештаја Министарства финансија и привреде о раду Агенције за приватизацију за август 2012. године (број 02-2822/12 од 17. септембра 2012. године);

4. Разматрање Извештаја Министарства финансија и привреде о раду Агенције за приватизацију за септембар 2012. године (број 02-3198/12 од 11. октобра 2012. године);

5. Предлог члана Одбора Славице Савић за организовање јавног слушања на тему: "Стање и перспективе предузећа металске индустрије Србије" (број 06-3408/12 од 26. октобра 2012. године);

6. Разно.

Прва тачка дневног реда - **Разматрање Информације о раду Министарства регионалног развоја и локалне самоуправе за период јул-септембар 2012. године**

У уводним напоменама Еди Мајсторовић, државни секретар у Министарству регионалног развоја и локалне самоуправе, је истакао да је Министарство настало као скуп више сектора из бивша три министарства. У периоду јул-септембар 2012. године Министарство се углавном бавило пословима анализе стања, доношењем подзаконских аката и применом различитих закона. Нова активност је улазак у преговоре са кинеском "Еским" банком у вези изградње ауто-путева Појате - Прељина (око 110 километара) и Нови Сад - Шабац (око 40 километара). Предуговор је у фази потписивања, али још увек није урађен идејни пројекат. Истакао је да је извршена анализа пословања јавних комуналних предузећа која се односи на испоручиоце топлотне енергије и да је на основу ње донета уредба Министарства енергетике, развоја и заштите животне средине, којом се олакшава рад топлана.

У дискусији народни посланици су поставили питања, изнели ставове, мишљења и предлоге и дали сугестије. Постављена су следећа питања:

- да ли постоји могућност добијања урађених извештаја Министарства, као што су извештаји који се односе на реализацију мера за суфинансирање иницијатива локалне самоуправе за припрему одређених пројеката на локалном и регионалном нивоу, о развоју Србије у 2011. години и слично;

- да ли и када ће се определити планирана средства за зимско и летње одржавање путева и зашто су планирана средства за летње одржавање већа три пута од планираних средстава за зимско одржавање путева;

- шта је предвиђено у првом нацрту регионалне развојне стратегије за Регион Јужне и Источне Србије;

- да ли су обезбеђена средства за 55 обрађених захтева за плаћање по уговорима за пројекте НИП-а, постоје ли критеријуми за реализацију плаћања уговора и који су рокови за исплату.

У расправи истакнуто је да би било добро да посланици имају увид у извештаје и анализе које ради Министарство, како би се ближе упознали са конкретним активностима и на основу тога својим предлозима и сугестијама допринели бољем и ефикаснијем раду Министарства у решавању конкретних проблема. Изнет је предлог да се одговори на посланичка питања и тражени материјали доставе путем мејла преко посланичких група или Одбора. Упозорено је да је неопходно предузети све мере како би се убудуће путем тендера бирали извођачи радова и тиме системски умањиле могућности појаве корупције. Изражене су стрепње да је недовољна припремљеност за предстојећу зимску сезону, посебно имајући у виду недостатак путарских капацитета на локалном нивоу и да су нека путарска предузећа пропала.

Поводом дискусије, Еди Мајсторовић, државни секретар у Министарству регионалног развоја и локалне самоуправе, је рекао да ће доставити тражене анализе и извештаје. Истакао је да је у марту 2012. године донета уредба којом је пребачено одржавање око 6.000 километара путева у надлежност локалне самоуправе, али да ништа није урађено на њеној операционализацији. Услед тога, зимско одржавање путева радиће се преко предузећа "Путеви Србије", који имају уговоре са регионално распоређеним извођачима, а средства ће се пребацивати по урађеним радовима. Летње одржавање путева подразумева и градњу, крпљење асфалта и друго, па су зато предвиђена већа средства.

На предлог председника, договорено је да Министарство регионалног развоја и локалне самоуправе на постављена питања достави Одбору одговоре у писаној форми.

У дискусији су учествовали Александра Томић, Драгомир Карић, Дејан Рајчић, Бојана Божанић и Еди Мајсторовић.

Друга, трећа и четврта тачка дневног реда - **Разматрање Извештаја Министарства финансија и привреде о раду Агенције за приватизацију за јул 2012. године, Разматрање Извештаја Министарства финансија и привреде о раду Агенције за приватизацију за август 2012. године, Разматрање Извештаја Министарства финансија и привреде о раду Агенције за приватизацију за септембар 2012. године**

На предлог председника, Одбор је једногласно одлучио да обједини расправу по другој, трећој и четвртој тачки дневног реда.

Члановима Одбора су за разматрање друге, треће и четврте тачке дневног реда достављени извештаји Министарства финансија и привреде о раду Агенције за приватизацију за јул, август и септембар 2012. године, програми рада Агенције за приватизацију за август, септембар и октобар 2012. године и поднети захтеви, односно представке у вези приватизације.

У уводним напоменама, Мишела Николић, помоћник у Министарству финансија и привреде, је истакла да су у припреми измене Закона о приватизацији, закон о агенцији за управљање државном имовином, закон о агенцији за стечај и лиценцирање стечајних управника, закон о редовности плаћања и мере за решавање заосталих дугова, посебно према путарима, фармацеутској и грађевинској индустрији. Изменама Закона о приватизацији ограничава се трајање заштите предузећа у реструктурирању, да се не могу у извршном поступку наплатити повериоци. Законом о агенцији за управљање државном имовином предвиђа се спајање послова Дирекције за имовину и Агенције за приватизацију, осим послова Сектора за стечај. Законом о агенцији за стечај и лиценцирање стечајних управника предвиђено је да се обухвате садашњи послови Центра за стечај и Агенције за лиценцирање стечајних управника. Законом о редовности плаћања предвиђено је да држава измирује своје обавезе у року од 45 дана и примењивао би се од 31. марта 2013. године.

Владислав Цветковић, директор Агенције за приватизацију, је рекао да је постојећи модел приватизације у великој мери исцрпео своје ефекте. Број аукција и тендера је знатно смањен. текуће активности Агенције за приватизацију усмерене су, пре свега, на продају имовинских целина предузећа која се налазе у реструктурирању, вођење стечаја где је Агенција стечајни управник, контролу извршења уговорних обавеза преузетих од стране купаца у приватизацији, контролу рада предузећа у којима су раскинути уговори и већински државни капитал и уновчавање мањинских пакета акција који су у оквиру Агенције.

У дискусији народни посланици су поставили питања и дали предлоге, мишљења и сугестије. Постављена су следећа питања:

- зашто се не завршава ликвидација компанија које су дуго у стечају, посебно оних где стечај траје и више од 10 година;

- зашто је ликвидација предузећа дуготрајна, односно да ли је то због тога што они који руководе ликвидацијом имају интерес да потроше сва средства која су остала на рачуну;

- какве су намере Агенције за приватизацију када су у питању стратешка предузећа, као што је ЈАТ;

- какве су законске могућности да купац предузећа преименује делатност и на земљишту купљеног предузећа изгради нове објекте за нову делатност или земљиште прода као грађевинско земљиште;

- да ли ће након спајања Агенције за лиценцирање стечајних управника и Центра за стечај нова институција да се бави контролом стечаја, а истовремено и спроводити стечај;

- да ли постоји неки извештај о успешности приватизације предузећа у задњих 10 година;

- када ће се завршити процес приватизације предузећа, посебно оних која су у процесу реструктурирања;

- на који начин решавати конкретне проблеме на терену у проблематичним приватизованим предузећима, односно како и какву сарадњу треба успоставити између тих предузећа, локалних самоуправа и републичког нивоа ради решавања њихових проблема;

- зашто је на челу "Штампарије Дневник" из Новог Сада директорка коју је поставила Влада АП Војводине, иако је однедавно већински власник холдинга "Дневник" из Новог Сада, у чијем су саставу, Република Србија и да ли Агенција за приватизацију или други надлежни орган има намеру да постави новог директора;

- шта се дешава са предузећем "Индустрија кугличних лежајева" из Београда;

- шта се дешава са предузећем ФГМ "Трудбеник", које је приватизовано од стране италијанског власника, односно да ли је добар и испоштован уговор о приватизацији;

- шта је са захтевима мањинских акционара "Соко Штарка" и "Робних кућа Београд";

- на основу којих критеријума се додељују предмети стечајним управницима, јер неки немају ни један или само један предмет, а неки преко 10 предмета;

- да ли је продаја имовине неких стечајних дужника вршена без јавног оглашавања.

У расправи, истакнуто је да највећи значај треба дати максималној контроли поштовања преузетих уговорних обавеза купаца предузећа, посебно имајући у виду да су због недовољне контроле многа приватизована предузећа пропала и огроман број људи остао без посла и постали социјални случајеви. Обимност достављених материјала говори да су велики проблеми у области приватизације. Интензитет активности Агенције се појачава, уместо да се смањује. Можда треба неким посебним законом наћи начин да се на један што универзалнији начин и праведнији модел изврши даља приватизација. Указано је да Агенција никад није обухватила процесом приватизације предузећа са Косова и Метохије, а ту је могло да се изврши тренутно подржављење капитала, посебно имајући у виду да се у свету признаје само право својине и имовине. Истакнуто је да је неопходно више ићи у јавно-приватно партнерство приликом продаје предузећа, посебно имајући у виду досадашња лоша искуства у испуњавању обавеза из инвестиционог плана купца и могућности претварања земљишта предузећа у грађевинско земљиште. Кроз јавно-приватно партнерство, као што је у многим градовима у свету, знатне користи би имале локалне самоуправе које би оствариле додатна средства за своје буџете и тим средствима побољшали живот грађана.

Упозорено је да је проблематично да се спајају Агенција за лиценцирање стечајних управника и Агенција за стечај, јер би нова институција спроводила стечај и истовремено вршила контролу стечаја. Изражена је сумња да приликом доделе предмета за предузећа у стечају постоје договори између судија и стечајних управника.

Изнето је мишљење да треба наћи стратешког партнера ЈАТ-у који ће омогућити одрживо пословање, јер он то заслужује, посебно имајући у виду да има велики број линија, лиценце, добре кадрове и одличну технику. Држава не треба да даје било какве нове гаранције за ЈАТ, већ одговорност треба да има стратешки партнер.

Изнето је да народни посланици примају различите делегације, посебно синдиката, и обављају разговор у вези проблема у приватизованим предузећима. Негде су судски процеси у току, негде нису а неки су уговори раскинути и враћени у надлежност Агенције. Синдикати нису задовољни одговорима које добијају у Министарству и Агенцији. Неки посланици су писмено доставили Одбору садржај разговора које су обавили са представницима неких предузећа. Обављени су разговори са синдикатима из металске индустрије и договорено је да се кроз јавно слушање обави конструктиван дијалог који би помогао решавању постојећих проблема и омогућио развој ове гране. Идеја је да све што Одбор добије у писменој форми се проследи Министарству и Агенцији, а они да доставе на основу тога адекватну информацију Одбору. Народни посланици могу да помогну у решавању неких проблема тако што ће тражити одређене информације, обавити разговоре, али и директно по препоруци упутити незадовољне људе и синдикате на разговор у Министарство и Агенцију, али не треба да у томе претерују, јер је то најчешће проблем који треба између њих да се решава. Изнето је и мишљење да би социјално-економски савети на локалном нивоу требало да направе један филтер у вези захтева, предлога, примедби, оптужби и обраћања за оно што би ишло према Министарству и Агенцији.

Поводом дискусије, Мишела Николић, помоћник у Министарству финансија и привреде, је рекла да стечајеви који дуго трају нису у надлежности Министарства и Агенције, већ у надлежности суда и приватних стечајних управника. Размишља се како кроз законе направити механизам за убрзавање процеса стечаја. ЈАТ је у надлежности Владе и оформиће се радна група која треба да предложи решења да ЈАТ постане одржива и профитабилна фирма. Агенција за лиценцирање стечајних управника контролише приватне стечајне управнике, а не контролише Агенцију за приватизацију. Постоји проблем дуалности у спајању Агенције за лиценцирање стечајних управника и Центра за стечај. Предузећа у реструктурирању ће добити кроз измену Закона о приватизацији додатно време да се спреме за тржишну утакмицу. Нека предузећа ће искористити то додатно време да направе стварно реструктурирање да пронађу начин да се намире повериоци и опстану на тржишту. Друга предузећа имају опцију да уз сагласност свих повериоца припреме план реорганизације, а остала ће вероватно отићи у стечај. Било би добро да се доставе сва питања која се односе на поједина предузећа, како би Министарство доставило Одбору информације о њима и одговорило на постављена питања. У стечајном поступку "Робних кућа Београд" намирени су 100% сви повериоци. Непосредна погодба у продаји стечајне имовине се може применити после трећег неуспешног оглашавања, а у том случају, ако је више од 51% од процењене вредности те имовине која се продаје, стечајни управник има право да сам одлучи да ли ће прихватити понуду, а испод 51% одлучује веће повериоца. Нико не зна кад ће се завршити процес приватизације, јер има предузећа која имају државни капитал и јесу за приватизацију али их нико неће да купи, а она послују. Кад оде неко друштвено предузеће у стечај, онда по правилу судија именују Агенцију за приватизацију за стечајног управника, а Агенција поставља своје поверенике. Код осталих случајева стечаја судија има ексклузивно право да изабере стечајног управника. Можда треба размишљати о увођењу неких органичења у вези стечајних управника кроз измене Закона о стечају.

Владислав Цветковић, директор Агенције за приватизацију, је нагласио да је од 2005. године, када је Агенција по закону овлашћена да буде именована за стечајног управника за друштвена и државна предузећа, у врло кратком року преполовљен број година којим се довршава стечајни поступак. Управљање стечајним поступцима је показало изузетне ефекте, тако да се процес стечаја који води Агенција свео у просеку на испод пет година. Новац од продаје стечајне имовине се прикупља и стоји, односно не сме да се троши док се не изврши коначна расподела у стечајном поступку. Најчешћи и највећи разлози због чега стечаји трају дуго су судски спорови који се не довршавају и онемогућавају коначну расподелу стечајне масе. На сајту Агенције се налази урађена студија у којој су дати компарациони резултати у десетогодишњем периоду, посебно за приватизована предузећа, неприватизована предузећа и предузећа у реструктурирању. У последње време је доста раскинутих уговора услед пооштрене контроле.

У дискусији су учествовали Александра Томић, Драгомир Карић, Мирко Цветковић, Бојана Божанић, Владимир Илић, Славица Савић, Дејан Рајчић, Мишела Николић и Владислав Цветковић.

а) Одбор је већином гласова усвојио Извештај Министарства финансија и привреде о раду Агенције за приватизацију за јул 2012. године.

б) Одбор је већином гласова усвојио Извештај Министарства финансија и привреде о раду Агенције за приватизацију за август 2012. године.

в) Одбор је већином гласова усвојио Извештај Министарства финансија и привреде о раду Агенције за приватизацију за септембар 2012. године.

Пета тачка дневног реда - **Предлог члана Одбора Славице Савић за организовање јавног слушања на тему: "Стање и перспективе предузећа металске индустрије Србије"**.

На предлог председника, Одбор је, у складу са чл. 83. и 84. Пословника Народне скупштине, већином гласова донео Одлуку о организовању јавног слушања на тему: "Стање и перспективе предузећа металске индустрије Србије", 20. новембра 2012. године, у 11,00 часова, у Малој сали Дома Народне скупштине.

Одбор је овластио председника да на основу додатних предлога чланова Одбора утврди коначну листу учесника и програм јавног слушања.

Шеста тачка дневног - **Разно**.

Председник је подсетио чланове Одбора да су позвани на састанак са Групом за билатералну сарадњу Народног представничког већа Републике Индонезије, који ће се одржати 5. новембра 2012. године, као и да су позвани да учествују 13. новембра 2012. године на јавном слушању на тему: "Утицај генетички модификованих организама (трансгена) на животну средину и здравље".

Седница је закључена у 15,55 часова.

Саставни део овог записника чини обрађени тонски снимак седнице Одбора.

|  |  |
| --- | --- |
| СЕКРЕТАР  Душан Лазић | ПРЕДСЕДНИК  др Александра Томић |

4201112.001/1